google/wiki40b huggingface dataset:
Φουάτ Σινιόρα

Βιογραφία

Γεννήθηκε το 1943 στη Σιδώνα, από οικογένεια Σουνιτών Μουσουλμάνων, και εργάστηκε επί 45 χρόνια για τον αποβιώσαντα Πρωθυπουργό Ραφίκ αλ Χαρίρι. Υπήρξε Υπουργός Οικονομικών από το 1992 μέχρι το 1998 και ξανά από το 2000 ως το 2004. Μετά την πτώση του Χαρίρι το 1998, ο Σινιόρα κατηγορήθηκε για διαφθορά, απαλλάχθηκε όμως από το Κοινοβούλιο το 2003. Το 2002 κατάργησε τους περισσότερους δασμούς και εισήγαγε τον ΦΠΑ στη χώρα του.

Πρωθυπουργός

Λίγο μετά την εκλογική νίκη της Αντιπολίτευσης, το 2005, έλαβε εντολή σχηματισμού κυβέρνησης από τον Πρόεδρο Εμίλ Λαχούντ. Υπήρξε η πρώτη κυβέρνηση στην οποία συμπεριλήφθησαν και μέλη της Χεζμπολάχ, μέλη της οποίας έφυγαν τελικά από το κυβερνητικό σχήμα. Στις 27 Ιουλίου 2006, ο Σινιόρα παρουσίασε σχέδιο επτά σημείων για την επίλυση της κρίσης στο Λίβανο (πόλεμος με το Ισραήλ), στη διάρκεια διάσκεψης στη Ρώμη. Δέχθηκε με επιφύλαξη τη συμφωνία υπό την αιγίδα του ΟΗΕ για τον τερματισμό της κρίσης.
Στις αρχές Δεκεμβρίου του 2006, η Αντιπολίτευση ξεκίνησε εκστρατεία με σκοπό την παραίτηση της κυβέρνησής του. Στις 25 Μαΐου του 2008 η θητεία του έληξε, καθώς την ημέρα αυτή εξελέγη πρόεδρος και ο Σινιόρα ανέλαβε υπηρεσιακά καθήκοντα. Ο νεοεκλεγείς Πρόεδρος Μισέλ Σουλεϊμάν τον επαναδιόρισε στην πρωθυπουργία στις 28 Μαΐου του 2008. Έπειτα από τις εκλογές του 2009 τον διαδέχθηκε ως πρωθυπουργός ο Σαάντ Χαρίρι.
Μυίαγρος

Στην ελληνική μυθολογία με το όνομα Μυίαγρος είναι γνωστός ένας τοπικός ήρωας που λατρευόταν στην αρκαδική πόλη Αλίφηρα, όπου κατά την εορτή της θεάς Αθηνάς (ή και του Δία) του προσέφεραν προθυσία. Οι λατρευτές επικαλούνταν τον Μυίαγρο έτσι ώστε στην κυρίως θυσία να εξαφανίζονται οι μύγες. Αυτό εξάλλου σημαίνει και το όνομα «μυίαγρος»: εκείνος ο οποίος «αγρεύει» (συλλαμβάνει) τις μύγες.
Ιωάννης Αλφόνσος του Αλμπουκέρκε

Βιογραφία

Ήταν το μόνο τέκνο τού Αλφόνσου-Σάντσες κυρίου τού Αλμπουκέρκε, γιου τού Διονυσίου της Πορτογαλίας. Μητέρα του ήταν η Τερέσα Μαρτίνς ντε Μενέσες, κόρη τού Ιωάννη-Αλφόνσου Τέλο 1ου κόμη τού Μπάρσελος και της Τερέσα Σάντσες, νόθης κόρης τού Σάντσο Δ΄ της Καστίλης.
Ήταν ευγενής της Πορτογαλίας και αναδείχθηκε ως ένας ευφυής πολιτικός. Καταγόταν από τους βασιλείς της Πορτογαλίας και της Καστίλης, αν και από νόθα τέκνα τους. Έγινε κύριος τού Αλμπουκέρκε, Ασαγκάλα, Κοντοσέρα, Αλκόνσελ, Μεντελίν, Μενέσες και Τιέντρα. Είχε το αξίωμα τού σημαιοφόρου (alférez) τού Αλφόνσου ΙΑ΄ της Καστίλης (1333-36) και μαγιορδόμος τού Πέτρου τού ωμού, πρίγκιπα (μετέπειτα βασιλιά) της Καστίλης. Ο τελευταίος είναι ύποπτος για τη δηλητηρίαση τού Ιωάννη-Αλφόνσου το 1354. Απεβίωσε 50 ετών.
Γεώργιος Περρωτής

Η ζωή του

Γεννήθηκε το 1805 στην κωμόπολη Κουρτσαούσιο (νυν Σπερχογεία) της επαρχίας Καλαμών από γονείς προύχοντες. Πατέρας του ήταν ο Αντώνιος Περρωτής. Νεότατος κατατάχτηκε στο πλευρό του επίσης επαναστάτη πατέρα του στον αγώνα υπέρ της ανεξαρτησίας της χώρας. Σύντομα απέκτησε την φήμη ανδρείου πολέμαρχου. Σε ηλικία 20 χρονών τιμήθηκε με τον βαθμό του εκατόνταρχου. Περισσότερο αναδείχτηκε όταν σε ηλικία 22 ετών πρώτος εστάλη πληρεξούσιος από την επαρχία του στην Γ' Εθνοσυνέλευση Τροιζήνας που κάλεσε ο Καποδίστριας.
Επί Όθωνος ο Περρωτής διορίστηκε σε δικαστική υπηρεσία, απέσχε όμως για να εργαστεί κατά της νέας τυραννίας και της βαυαροκρατίας. Εξελέγη εκ νέου πληρεξούσιος και στην Εθνική Συνέλευση 1843. Μετά την λήξη της Συνέλευσης διορίστηκε από τον Όθωνα και πάρεδρος του Υπουργείου των Εσωτερικών.
Το 1848 ο Περρωτής παρακολουθώντας τις πολιτικές εξελίξεις της εποχής που οδήγησαν στιε Επαναστάσεις του 1848, γνωστές ως Άνοιξη των ΕΘνών εξεγέρθηκε με όπλα και αφού κατέλαβε την Καλαμάτα εξεστράτευσε κατά των Μεσσηνιακών φρουρίων, τα οποία και πολιόρκησε. Μετά από την αποτυχημένη αυτή ενέργεια ο Περρωτής φυγαδεύτηκε στα Επτάνησα, όπου και κλήθηκε από τον εξόριστο βασιλιά της Νάπολι Φερδινάνδο Β΄ να στρατολογήσει στρατό με σκοπό να τον επαναφέρει στον θρόνο.
Το 1850, αφού του δόθηκε αμνηστία από τον Όθωνα, ο Περρωτής επέστρεψε στην Μεσσηνία και εκλέχτηκε ξανά αντιπρόσωπός και Βουλευτής της για οχτώ ακόμα φορές μέχρι και τις εκλογές του 1875 ως το 1879.
Συνέχισε την πολιτική και στρατιωτική του καριέρα και μετά από την εποχή της μεταπολίτευσης το 1862, τόσο στην Αθήνα όσο και στην Μεσσηνία.
Πέθανε τον Μάιο του 1880. Γιος του ήταν ο Αριστομένης Περρωτής, δήμαρχος Θουρίας (Εμπλακίων) και κόρη του η Ευθυμία Κουμουνδούρου, σύζυγος του Αλέξανδρου Κουμουνδούρου .
Λευτέρης Βογιατζής

Βιογραφικό

Ο Λευτέρης Βογιατζής γεννήθηκε στην Καλλιθέα, στις 12 Οκτωβρίου 1944. Ήταν αδερφός του σημαντικού λυρικού τραγουδιστή Σταμάτη Βογιατζή. Σπούδασε αγγλική φιλολογία στο Πανεπιστήμιο Αθηνών. Παρακολούθησε για δύο χρόνια το Reinhard Seminar στη Βιέννη και τελείωσε τη σχολή Κ. Μιχαηλίδη στην Αθήνα. Για αρκετά χρόνια δίδαξε στην ιδιωτική εκπαίδευση ως καθηγητής Αγγλικών. Στο θέατρο εμφανίστηκε για πρώτη φορά το 1973. Ακολούθησαν συνεργασίες με τον Σπύρο Ευαγγελάτο, και αργότερα με την Έλλη Λαμπέτη. Τα χρόνια αυτά, έπαιξε πολλούς ρόλους του κλασικού κυρίως ρεπερτορίου.
Το 1981 ίδρυσε την Εταιρία Θεάτρου «Η ΣΚΗΝΗ» με τον Βασίλη Παπαβασιλέιου, τη Σμαράγδα Σμυρναίου, την Άννα Κοκκίνου το Δημήτρη Καταλειφό και τον Τάσο Μπαντή, και μετά την αποχώρησή τους  το 1988, τη «νέα ΣΚΗΝΗ». Σκηνοθέτησε και έπαιξε σε πολλές παραστάσεις, ενώ το 1989 ιδρύει το Εργαστήριο Αρχαίου Δράματος με τον Σπύρο Σακκά, τον φιλόλογο Γ. Λεντάκη και τον ζωγράφο Αλέκο Λεβίδη. Στην αρχή της ενασχόλησής του με το αρχαίο ελληνικό δράμα σκηνοθέτησε την «Αντιγόνη» του Σοφοκλή σε μετάφραση του ποιητή Νίκου Παναγιωτόπουλου. Ακολούθησαν επιτυχημένες παραστάσεις, όπως τα «Με δύναμη από την Κηφισιά», ο «Μισάνθρωπος», «Ελένη», «Η νύχτα της Κουκουβάγιας», οι «Πέρσες», «Τέφρα και σκιά», «Καθαροί, πια» και άλλες μεγάλες θεατρικές επιτυχίες με κύκνειο άσμα του τον «Αμφιτρύωνα» του Μολιέρου στο Θέατρο της Αρχαίας Επιδαύρου, τον Αύγουστο του 2012. Στον κινηματογράφο πρωταγωνίστησε σχεδόν αποκλειστικά στις ταινίες του Νίκου Παναγιωτόπουλου, με τον οποίο τον συνέδεε μεγάλη φιλία. 
Ήταν μία από τις βασικές φωνές στην εκπομπή Εδώ Λιλιπούπολη στο Τρίτο Πρόγραμμα της ΕΡΤ.
Λιποπρωτεΐνη υψηλής πυκνότητας

Η λιποπρωτεΐνη υψηλής πυκνότητας (HDL) ή HDL χοληστερίνη είναι μία από τις πέντε τάξεις λιποπρωτεϊνών. Οι λιποπρωτεΐνες είναι μόρια τα οποία επιτρέπουν τη μεταφορά των λιπιδίων, όπως η χοληστερίνη, τα φωσφολιπίδια και τα τριγλυκερίδια, τα οποία είναι υδρόφοβα μόρια, μέσα στο εξωκυττάριο υγρό, όπως το αίμα. Η HDL μεταφέρει κυρίως χοληστερόλη και φωσφολιπίδια. Σε υγιείς ενήλικες σχεδόν το 30% της χοληστερίνης μεταφέρεται με την HDL. Η κύρια πρωτεΐνη της HDL είναι η απολιποπρωτεΐνη Α1 (από Α1), η αποΑ2 ή η αποΕ. Αυτές οι πρωτεΐνες έχουν αμφιπαθείς α-έλικες και με αυτόν τον τρόπο μπορούν να διαλυτοποιούν τα λιπίδια στα υγρά του σώματος.
Πολλές φορές η HDL έχει το προσωνύμιο «καλή» χοληστερίνη, εξαιτίας των προστατευτικών δράσεων που έχει στην αρτηριοσκλήρυνση. Αυτές οι δράσεις συνίστανται στην ιδιότητά της να μπορεί να απομακρύνει λιπίδια από τα μακροφάγα που βρίσκονται στα αρτηριακά τοιχώματα και σχηματίζουν αθηρωματικές πλάκες, να εμποδίζει την οξείδωση της LDL και έχει αντιφλεγμονώδεις και αντιθρομβωτικές δράσεις. Επιδημιολογικές μελέτες έχουν δείξει ότι τα χαμηλά επίπεδα HDL είναι παράγοντας κινδύνου για την εμφάνιση αθηρωματικών πλακών, ενώ η αύξηση των επιπέδων της HDL έχει δείξει ότι βελτιώνει την υγεία του καρδιαγγειακού συστήματος.
Θερμοδυναμική διεργασία

Στη θερμοδυναμική με τον όρο θερμοδυναμική διεργασία, ή θερμική διεργασία (*) χαρακτηρίζεται η οποιαδήποτε μεταβολή της κατάστασης ενός θερμοδυναμικού συστήματος.
Ριγάνι Αιτωλοακαρνανίας

Γεωγραφία - Αξιοθέατα

Το Ριγάνι είναι κτισμένο στη μέση του όρους Ριγάνι ή Ορίγανον, στη βορειοανατολική πλαγιά του και από αυτό προήλθε το σημερινό όνομά του. Βρίσκεται επάνω στην επαρχιακή οδό Πιτσιναίικων - Φαμίλας, Β.-ΒΔ. της Ναυπάκτου σε απόσταση 22 χλμ. από αυτήν. Η παλιά ονομασία του χωριού ήταν Βρόστιανη (ή Βρώστιανη) και μετονομάστηκε με το ΦΕΚ 206Α - 28/09/1927. Στην περιοχή υπάρχουν ίχνη αρχαίας κατοίκησης, όπως τα ανθρωπόμορφα ειδώλια της νεολιθικής περιόδου που βρέθηκαν στην κορυφή του όρους Ριγάνι. Αρχαιότητες έχουν εντοπισθεί κατά μήκος του δρόμου Ριγάνι - Διάσελλο καθώς και στις τοποθεσίες "Κοκαλιάρα", "Λειβάδια", "Μπουφ" και "Εκκλησούλα" όπου βρέθηκε επιτύμβια στήλη, με την επιγραφή “αυχένα ρονίνου”. Άλλα αξιοθέατα είναι ο ενοριακός ναός της Κοίμησης της Θεοτόκου, κτισμένος το 1892, οι βρύσες και τα παραδοσιακά σπίτια με ξεχωριστό την οικία Ταμπάκη. Στη τοποθεσία "Παλιόσταλος" είναι το ξωκκλήσι του Άϊ Λια και στην κορυφή Τσούκα, με υψόμετρο 842 μ., ο Άϊ Γιώργης.
Λευτέρης Κρέτσος

Βιογραφία

Έχει εργαστεί ως ακαδημαϊκός στη Βρετανία διδάσκοντας εργασιακές σχέσεις και διοίκηση προσωπικού στο Aberdeen, στο Coventry και στο Λονδίνο.
Το 2015 ανέλαβε τη θέση του γενικού γραμματέα στη Γενική Γραμματεία Ενημέρωσης και Επικοινωνίας, ενώ από το 2016 έως το 2017 ήταν γενικός γραμματέας του υπουργείου Ψηφιακής Πολιτικής, Τηλεπικοινωνιών και Ενημέρωσης. 
Επίσης, τον Σεπτέμβριο του 2016 εξελέγη μέλος της Κεντρικής Επιτροπής του ΣΥΡΙΖΑ.
Στις 29 Αυγούστου 2018 ορίστηκε υφυπουργός Ψηφιακής Πολιτικής, Τηλεπικοινωνιών και Ενημέρωσης και στις 14 Ιουνίου του 2019 υπηρεσιακός κυβερνητικός εκπρόσωπος στην κυβέρνηση του Αλέξη Τσίπρα, θέσεις που διατήρησε έως τις 9 Ιουλίου 2019.
Σχέσεις Ελλάδας και Μαλάουι

Οι σχέσεις μεταξύ Ελλάδας και Μαλάουι είναι οι επίσημες διπλωματικές σχέσεις μεταξύ της Ελληνικής Δημοκρατίας και της Δημοκρατίας του Μαλάουι.

Επισκόπηση

Σύμφωνα με το Υπουργείο Εξωτερικών, «οι σχέσεις θεωρούνται στην Ελλάδα ως καλές και φιλικές σχέσεις χωρίς προβλήματα». Το Μαλάουι είναι μία από τις φτωχότερες χώρες του κόσμου και οι εμπορικές του σχέσεις με την Ελλάδα βρίσκονται σε πολύ χαμηλό επίπεδο. Υπάρχουν περίπου 180 Έλληνες που ζουν στο Μαλάουι.  Οι περισσότεροι από αυτούς ζουν στο Μπλαντάιρ, όπου ίδρυσαν μια ελληνική κοινότητα. 
Οι Έλληνες πολίτες που φτάνουν στο Μαλάουι χρειάζονται θεώρηση εισόδου για να εισέλθουν στην Ελλάδα. Οι πολίτες του Μαλάουι που έρχονται στην Ελλάδα οφείλουν επίσης θεώρηση.
DirectX

Το Microsoft DirectX είναι μια συλλογή διεπαφών προγραμματισμού εφαρμογών (ΔΠΕ, αγγλικά: API) για τον χειρισμό εργασιών που σχετίζονται με πολυμέσα, ειδικά προγραμματισμό παιχνιδιών και βίντεο, σε πλατφόρμες της Microsoft . Αρχικά, τα ονόματα αυτών των API ξεκίνησαν με Direct, όπως Direct3D, DirectDraw, DirectMusic, DirectPlay, DirectSound κ.ο.κ. 
Το όνομα DirectX δημιουργήθηκε ως χειροπιαστός όρος για όλες τις διεπαφές προγραμματισμού εφαρμογών (με το X να αναφέρεται στα ιδιαίτερα ονόματα των ΔΠΕ) και σύντομα έγινε το όνομα της συλλογής. Όταν η Microsoft αποφάσισε να αναπτύξει μια κονσόλα βιντεοπαιχνιδιών, το X χρησιμοποιήθηκε ως βάση του ονόματος Xbox για να δείξει ότι το προϊόν ήταν βασισμένο σε τεχνολογία DirectX.
Ιωάννα του Βαλουά, κόμισσα του Αινώ

Συμμαχία με την ξαδέλφη της Ισαβέλλα της Γαλλίας

Η Ιωάννα του Βαλουά παντρεύτηκε στις 23 Μαΐου 1305 τον Γουλιέλμο Α΄ του Αινώ. Υποστήριξε την πρώτη ξαδέλφη της Ισαβέλλα της Γαλλίας στον αγώνα που έκανε να ανατρέψει τον σύζυγο της Εδουάρδο Β΄ της Αγγλίας, ταξίδεψε στο Παρίσι τον Δεκέμβριο για την κηδεία του πατέρα της όπου συνάντησε την Ισαβέλλα και τον αδελφό της Κάρολο Δ΄ της Γαλλίας. Συμφωνήθηκε συμμαχία ανάμεσα στο Αινώ την Αγγλίδα βασίλισσα, και τους Άγγλους εξόριστους που είχαν καταφύγει στο Παρίσι από τον Εδουάρδο Β΄ και τον εραστή του Ούγο Ντεσπένσερ. Η Ιωάννα πάντρεψε την κόρη της Φιλίππη με τον γιο της Ισαβέλλας διάδοχο της Αγγλίας Εδουάρδο εξόπλισε την Ισαβέλλα και τον Ρογήρο Μόρτιμερ με στρατό με την βοήθεια του οποίου κατόρθωσαν να επιτεθούν στην Αγγλία και να πετύχουν τον στόχο τους. 
Το 1332 αφού η κόρη της Φιλίππη είχε γίνει βασίλισσα της Αγγλίας την επισκέφτηκε και πραγματοποίησε τον αρραβώνα ανάμεσα στην κουνιάδα της Ελεονώρα του Γούντστοκ με τον Ρέτζιναλντ Β' του Γκέλντερς.  
Με τον θάνατο του συζύγου της αποσύρθηκε στο αβαείο του Φοντενέλ (1337). Το 1340 ο αδελφός της Φίλιππος δέχτηκε ένα σκληρό χτύπημα από τον ανιψιό του και γαμπρό της Εδουάρδο Γ΄ της Αγγλίας κοντά στο Σλάι, στην συνέχεια προετοιμάστηκε να πολιορκήσει το Τουρναί αλλά αντιμετώπισε οικονομικά προβλήματα. Ο Πάπας Βενέδικτος ΙΒ΄ ζήτησε από την Ιωάννα η οποία ήταν στενή συγγενής και των δυο να επέμβει να κλείσει ειρήνη ανάμεσα στους δυο βασιλείς, η Ιωάννα επισκέφτηκε και τους δυο βασιλείς και κατάφερε να κλείσει ειρήνη η οποία θα είναι προσωρινή.
Πινακίδες κυκλοφορίας οχημάτων της Σερβίας

Οι πινακίδες κυκλοφορίας οχημάτων της Σερβίας εκδίδονται με κωδικό περιοχής δύο χαρακτήρων, ακολουθούμενη από έναν τριψήφιο ή τετραψήφιο αριθμό και κωδικό άδειας δύο γραμμάτων, χωρισμένη με παύλα (π.χ., BG 123-AA ή BG 1233-AA).

Επισκόπηση

Ο περιφερειακός κώδικας και ο κωδικός άδειας διαχωρίζονται από τη Σερβική ασπίδα και έναν συνδυασμό κυριλλικών γραμμάτων για την περιοχή που ακολουθεί. Ένα μπλε πεδίο τοποθετείται κατά μήκος της αριστερής πλευράς, όπως γίνεται και στις χώρες της Ευρωπαϊκής Ένωσης, που φέρει τον κωδικό χώρας ISO 3166-1 άλφα-3 για τη Σερβία (SRB).
Ο αριθμητικός κωδικός άδειας χρήσης περιέχει συνδυασμό τριών ψηφίων (0-9), ενώ ο αλφαβητικός χαρακτήρας δύο χαρακτήρων αποτελείται από συνδυασμό γραμμάτων με τη αλφαβητική σειρά του Σερβικού λατινικού αλφαβήτου, με την προσθήκη των γραμμάτων X, Y και W.
Οι τυπικές διαστάσεις των σερβικών πινακίδων κυκλοφορίας είναι 520,5 × 112,9 χιλιοστά.
Η έκδοση των σημερινών πινακίδων κυκλοφορίας ξεκίνησε την 1η Ιανουαρίου 2011 και θα χρησιμοποιηθεί παράλληλα με τα παλαιά κατά τη διάρκεια της μεταβατικής περιόδου μέχρι το τέλος του 2011.
Αχαΐα Εύξεινου Πόντου

Η Αχαΐα ήταν μια ελληνική πολίχνη στις ακτές του Ευξείνου Πόντου.
Την πόλη αναφέρει ο Κλαύδιος Πτολεμαίος στη Γεωγραφικήν υφήγησίν του, τοποθετώντας την στην ασιατική Σαρματία, μεταξύ των πόλεων Βάτας και Αμψάλεως. Επρόκειτο για αποικία των Ορχομενίων.
2391 Τομίτα

Φυσικά χαρακτηριστικά

Τα φυσικά χαρακτηριστικά του Τομίτα είναι άγνωστα.
Κοτζά Μάρκοβιτς

Ο Κότζα Μάρκοβιτς (σερβικά : Коца Марковић),  ήταν πολιτικός της Σερβίας , υπουργός και πρωθυπουργός του πριγκιπάτου της Σερβίας. 
Χρημάτισε υπουργός οικονομικών στην πρώτη ιστορικά κυβέρνηση του πριγκιπάτου της Σερβίας την περίοδο από 23 Μαΐου 1834 έως 4 Απριλίου 1834. Ήταν πρωθυπουργός στην επόμενη κυβέρνηση από το 1835 έως το 1839. Έπειτα αναφέρεται διαχειριστής στην πόλη του Βάλιεβο κατά την δημαρχία του Μιλόβογιε Τόμιτς.
Αετού Νήσοι

Πληθυσμός

Κάποτε υπήρχε μια φυτεία καρύδας στην Νήσο Αετού, καθώς και ένας μικρός οικισμός των Τσαγκόσσιων εργατών της φυτείας. Αλλά την εποχή που ερεύνησε το Τσάγκος ο Πλοίαρχος Ρόμπερτ Μόρεσμπυ, το 1838, αυτό το νησί κατοικείτο μόνον περιστασιακά. Λίγο μετά την αποίκηση του αρχιπελάγους Τσάγκος από Γάλλους φυτειούχους στα τέλη του 18ου αιώνα, η τάση ήταν να συγκεντρώνονται οι εργάτες σε μόνον μερικά νησιά από τα οποία διαχειρίζονταν οι φυτείες, όπως το Ιλ Μπόνταμ στην ατόλλη Σάλομον.
Κόρα Καρβούνη

Βιογραφία

Γεννήθηκε στην Αθήνα το 1980. Το 2002 αποφοίτησε από τη Δραματική Σχολή του Εθνικού Θεάτρου. Είναι ηθοποιός με συμμετοχές στον κινηματογράφο και την τηλεόραση, όχι μόνο στην Ελλάδα αλλά και στη Νότια Κορέα, την Αμερική και την Ιταλία.
Στην τηλεόραση έχει εμφανιστεί σε ταινίες όπως "Άμυνα ζώνης", "Το 10", "Άγρια παιδιά" και "Καρυωτάκης" ενώ στον κινηματογράφο είναι χαρακτηριστικές οι ερμηνείες της στις ταινίες: Tungsten (2010) και J.A.C.E. (2011).

Βραβεία

Το 2006 τιμήθηκε ως η Καλύτερη Ελληνίδα Ηθοποιός από το περιοδικό Αθηνόραμα. Έχει λάβει δύο βραβεία από την Ελληνική Ακαδημία Κινηματογράφου: Β' Γυναικείου Ρόλου για το J.A.C.E. (2013) και Α' γυναικείου ρόλου για το September (2014).
Αλβέρτος Β' του Βελγίου

Πρώιμα χρόνια

Ο Αλβέρτος γεννήθηκε στις 6 Ιουνίου 1934 στο Κάστρο Στίβενμπεργκ των Βρυξελλών. Είναι ο δεύτερος γιος του Βασιλιά Λεοπόλδου Γ΄ και της πρώτης συζύγου του, Άστριντ της Σουηδίας. Ανάδοχοι στη βάπτισή του ήταν ο Πρίγκιπας Φήλιξ των Βουρβόνων-Πάρμας και η γιαγιά του Ελισάβετ.
Στις 10 Μαΐου 1940 όταν το Βέλγιο δέχθηκε επίθεση από την Ναζιστική Γερμανία, ο Πρίγκιπας Αλβέρτος, μαζί με τα μεγαλύτερα αδέλφια του Πριγκίπισσα Ιωσηφίνα Καρλότα και Πρίγκιπα Βαλδουίνο, φυγαδεύτηκαν από τη χώρα για τη Γαλλία και αργότερα για την Ισπανία. Αργότερα, τον ίδιο χρόνο, όμως, επέστρεψαν στο Βέλγιο. Τον Ιούνιο του 1944, περίοδο που είχε ξεκινήσει η συμμαχική αντεπίθεση, ο Λεοπόλδος Γ΄, η σύζυγός του Πριγκίπισσα Λίλιαν, την οποία είχε παντρευτεί το 1941, και τα παιδιά του εξορίστηκαν από τους Γερμανούς στο Χιρστάιν της Γερμανίας και αργότερα στο Στρομπλ της Αυστρίας, όπου απελευθερώθηκαν από τον αμερικανικό στρατό στις 7 Μαΐου 1945. Εξαιτίας της πολιτικής κατάστασης στο Βέλγιο, ο Βασιλιάς Λεοπόλδος και η οικογένειά του μετακόμισαν τον Οκτώβριο του 1945 από την Αυστρία στη βίλα "Le Reposoir" σε  Pregny, την Ελβετία, όταν έφυγαν από την Αυστρία στην Ελβετία, όπου και έμεινε εκεί μέχρι τον Ιούλιο του 1950. Τελικώς θα επιστρέψουν στο Βέλγιο στις 22 Ιουλίου 1950.

Περίοδος της βασιλείας του

Με τον θάνατο του αδελφού του, Βασιλιά Βαλδουίνου, ο Αλβέρτος ορκίστηκε στις 9 Αυγούστου 1993 Βασιλιάς των Βέλγων, ενώπιον του Κοινοβουλίου του Βελγίου.
Ως Βασιλιάς, τα καθήκοντα του Αλβέρτου περιελάμβαναν την εκπροσώπηση του Βελγίου στο εσωτερικό και το εξωτερικό μέσω επίσημων επισκέψεων, εμπορικών αποστολών και διεθνών συσκέψεων. Εξέφραζε, μάλιστα, ενδιαφέρον για τη βελγική κοινωνία, τον πολιτισμό και τις επιχειρήσεις.
Τον Ιανουάριο του 2012 ο Αλβέρτος ανακοίνωσε ότι η βασιλική οικογένεια θα παγώσει τους μισθούς της και τα έξοδα από την αύξηση που της αναλογούσε θα χρησιμοποιούνταν για τη συντήρηση των βασιλικών ανακτόρων.
Το Χριστουγεννιάτικο μήνυμα του Αλβέρτου, το Δεκέμβριο του 2012, προκάλεσε έντονες διαμάχες με την αναφορά του σε «λαϊκιστικά κινήματα». Πολλοί έβγαλαν το συμπέρασμα ότι αυτή η φράση είχε στόχο το εθνικιστικό κόμμα των Φλαμανδών Νέα Φλαμανδική Συμμαχία. Ο Μπαρτ ντε Βέβερ, αρχηγός του κόμματος, αντέδρασε ζητόντας να αφαιρεθούν από το Βασιλιά οι εξουσίες σχηματισμού κυβερνήσεων και οι ρόλοι του εντός αυτών.

Παραίτηση

Στις 3 Ιουλίου 2013 ο 79χρονος Βασιλιάς Αλβέρτος Β΄ συμμετείχε σε μια συνεδρίαση του βελγικού υπουργικού συμβουλίου. Εκεί ανακοίνωσε στην κυβέρνηση ότι στις 21 Ιουλίου θα εγκαταλείπει το θρόνο για λόγους υγείας. Όπως αποκαλύφθηκε, την ίδια μέρα, ο Αλβέρτος είχε ενημερώσει τον Πρωθυπουργό Έλιο Ντι Ρούπο και στο παρελθόν για την πρόθεσή του να παραιτηθεί, αλλά ο Πρωθυπουργός του είχε ζητήσει να το επανεξετάσει. Τελικώς, ο Αλβέρτος υπέγραψε την παραίτησή του στις 21 Ιουλίου 2013 και το θρόνο ως Βασιλιάς των Βέλγων ανέλαβε ο γιος του Φίλιππος. Ο Αλβέρτος διατήρησε τον τίτλο του Βασιλιά, όμως του αφαιρέθηκε η ιδιοτήτα του Βασιλιά των Βέλγων, την οποία πλέον διατηρεί ο Φίλιππος.
Wave Race 64

Τρόπος παιχνιδιού

Ο στόχος στο παιχνίδι είναι η κατάκτηση του πρωταθλήματος τζετ σκι. Για να επιτευχθεί αυτό, ο παίκτης πρέπει να τερματίσει όσο το δυνατόν ψηλότερα σε κάθε ένα από τα εννέα σιρκουΐ. Στο τέλος οι βαθμοί προστίθενται και απονέμονται τα μετάλλια στους τρεις πρώτους οδηγούς. Σε αντίθεση με τα τυπικά παιχνίδια αγώνων, ο παίκτης δεν αρκεί απλά να ακολουθήσει την υδάτινη οδό. Θα χρειαστεί να ελιχθεί ανάμεσα σε κόκκινες και κίτρινες σημαδούρες. Στους πέντε συνεχόμενους επιτυχείς ελιγμούς, το τζετ σκι αποκτά επιπλέον ώθηση στην ταχύτητα του. Αντιθέτως, για κάθε σημαδούρα που χάνεται, η ταχύτητα του τζετ σκι μειώνεται. Αν ο παίκτης αποτύχει να ελιχθεί ανάμεσα στις σημαδούρες για πέντε συνεχόμενες φορές, επέρχεται το τέλος του παιχνιδιού και η συμμετοχή στον αγώνα ακυρώνεται. Οι κόκκινες σημαδούρες έχουν πάνω τους το γράμμα R (από το αγγλικό Right) ενώ οι κίτρινες το γράμμα L (από το αγγλικό Left) και ο παίκτης πρέπει να τις περνάει από δεξιά και αριστερά, αντιστοίχως. Αν το σκάφος περάσει τα όρια της πίστας και παραμείνει εκτός αυτών για πάνω από πέντε δευτερόλεπτα, η συμμετοχή στον αγώνα επίσης ακυρώνεται.
Οι πίστες ποικίλουν με την λίστα να περιλαμβάνει από ηλιόλουστες αμμουδερές παραλίες και γαλήνιες λίμνες, μέχρι βιομηχανικές περιοχές (λιμάνια), καλοκαιρινά θέρετρα και αγώνες στους παγετώνες.
Επίσης, το μέγεθος και η ορμή των κυμάτων επηρεάζεται από την δυσκολία που θα επιλεχθεί στις ρυθμίσεις του αγώνα, πριν από την έναρξη του τουρνουά.

Ανάπτυξη

Ο τίτλος αρχικά είχε σχεδιαστεί με έμπνευση από το F-Zero του SNES. Είχε εμφανές φουτουριστικό ύφος με σκάφη ταχύτητας σε υδάτινες διαδρομές τα οποία μπορούσαν να αλλάζουν σχήμα. Το video είχε παρουσιαστεί στο Shoshinkai Show της Nintendo το 1995, πριν ακόμα κυκλοφορήσει η κονσόλα. Εν τέλει ο σχεδιασμός αυτός απορρίφθηκε και η ανάπτυξη ξεκίνησε από το μηδέν. Ο λόγος είναι πως την ίδια περίοδο αναπτυσσόταν το F-Zero X και θεωρήθηκε πως τα δυο παιχνίδια έμοιαζαν πολύ μεταξύ τους. Ο σχεδιαστής της Nintendo, Σιγκέρου Μιγιαμότο, είχε δηλώσει πως το Wave Race 64 "εκμεταλλεύεται το 80 τοις εκατό της επεξεργαστικής δύναμης του Nintendo 64 και είναι από τα αρτιότερα,τεχνικά, βιντεοπαιχνίδια της εν λόγω κονσόλας". Οι φυσικές του παιχνιδιού έτυχαν καθολικής αναγνώρισης και θαυμασμού. Η εξαιρετική για την εποχή προσομοίωση της κίνησης του νερού ήταν εξαιρετικά δύσκολη να προγραμματιστεί.
Η εταιρία των τζετ σκι είναι η Kawasaki. Στην επανακυκλοφορία του τίτλου στο Virtual Console του Wii η μάρκα αφαιρέθηκε πιθανότατα λόγω λήξης χρήσης των πνευματικών δικαιωμάτων.
International Journal of Health Science

Το περιοδικό International Journal of Health Science, ISSN 1791-4299, εκδίδεται στη Θεσσαλονίκη και κυκλοφορεί σε 93 χώρες. Πρόκειται για αγγλόφωνο διεθνές ακαδημαϊκό περιοδικό με κριτές που χρησιμοποιεί για την εξέταση των υποβαλλόμενων άρθρων την μέθοδο blind peer review process. Οι δύο κριτές δεν γνωρίζουν την ταυτότητα του συγγραφέα και αντιστρόφως. Το περιοδικό περιλαμβάνει ερευνητικά άρθρα, ανασκοπήσεις, παρουσίαση σπάνιων περιστατικών και άλλες σπανιότερες κατηγορίες άρθρων. Το περιοδικό International Journal of Health Science έχει άρθρα που αφορούν σε όλες τις ιατρικές ειδικότητες, και όλες τις Επιστήμες της Υγείας γενικότερα. Επίσης έχει άρθρα Οικονομικών της Υγείας και Διοίκησης Υπηρεσιών Υγείας. Ταξινομείται σε διεθνείς βάσεις δεδομένων, με κυριότερη το Medline. Εκδόθηκε για πρώτη φορά τον Ιανουάριο του 2008, και εκδίδεται 4 φορές το χρόνο. Δίνει έμφαση σε επιστημονικές εργασίες που προέρχονται από χώρες του τρίτου κόσμου. Έχει χρόνο απόκρισης 3-15 ημέρες και αναλαμβάνει τη δωρεάν διόρθωση των σφαλμάτων στην αγγλική γλώσσα και των σφαλμάτων ιατρικής γραφής, ενώ χρεώνει έξοδα έκδοσης στη συγγραφική ομάδα, με εξαίρεση τις αναπτυσσόμενες χώρες.
Συνάλλαγμα

Εισαγωγικές Έννοιες

Η αγορά συναλλάγματος (Συνάλλαγμα ή forex ή FX) υπάρχει οπουδήποτε εμπορεύεται ένα νόμισμα για αντάλλαγμα ενός άλλου. Είναι η μεγαλύτερη χρηματοοικονομική αγορά στον κόσμο, και περιλαμβάνει τις εμπορικές συναλλαγές μεταξύ των μεγάλων τραπεζών, των κεντρικών τραπεζών, των παικτών χρηματιστηρίου, των πολυεθνικών εταιριών, των κυβερνήσεων, και άλλων χρηματοοικονομικών αγορών και οργάνων.
Οι αγορές συναλλάγματος είναι ο οικονομικός χώρος και ο μηχανισμός όπου:
-         Εκδηλώνεται η ζήτηση και η προσφορά για συνάλλαγμα
-         Γίνεται διαπραγμάτευση ποσοτήτων συναλλάγματος βάσει του νόμου προσφοράς και ζήτησης
-         Πραγματοποιούνται οι αγοραπωλησίες συναλλάγματος
Οι βασικές αγορές συναλλάγματος όπου μπορεί να γίνει ανταλλαγή (αγοραπωλησία) μεταξύ δύο νομισμάτων είναι οι εξής:
-         Η τρέχουσα αγορά συναλλάγματος (spot)
-         Η προθεσμιακή αγορά συναλλάγματος (forward)
Μετέχοντες στην αγορά εργασίας
Στις αγορές συναλλάγματος μετέχουν τέσσερις κατηγορίες οικονομικών μονάδων: οι Επιχειρήσεις, οι Ιδιώτες, οι Χρηματοπιστωτικοί οργανισμοί και οι Κεντρικές Τράπεζες. 
Συναλλαγματική ισοτιμία
Η τιμή του συναλλάγματος ή η συναλλαγματική ισοτιμία είναι το ποσό του νομίσματος μιας χώρας που απαιτείται για την αγορά μιας μονάδας νομίσματος μιας άλλης χώρας. 
Συναλλαγματικά διαθέσιμα
Είναι το απόθεμα της κεντρικής τράπεζας, το οποίο βρίσκεται σε τράπεζα του εξωτερικού ή στα θησαυροφυλάκιά της και προορίζεται για την αντιμετώπιση ελλειμμάτων του ισοζυγίου πληρωμών και της σταθερότητας του εθνικού νομίσματος.